# OSNOVNA ŠKOLA IVANA GUNDULIĆA

ZAGREB, Gundulićeva 23 a

Tel. 4854-186, fax. 4854-187

e-mail: skola@os-igundulica-zg.skole.hr

KLASA: 602-02/16-01/92

URBROJ: 251-119-16-01

Zagreb, 25.kolovoza 2016.

## IZVJEŠĆE O REALIZACIJI GODIŠNJEG PLANA

**I PROGRAMA RADA ŠKOLE ZA ŠK.GOD. 2015./16.**

**Materijalni uvjeti**

Vijeće četvrti Donji grad odobrio je ove godine školi 600.000 kn za uređenje prozora na 1. i 2. katu zgrade, a radovi će se izvoditi po završetku javnog natječaja. Svojim smo sredstvima osvježili bojom sve učionice i hodnike, te pripremili prostore za novu školsku godinu. Nakon odlaska Škole za klasični balet iz naših prostora GU je odobrio lakiranje parketa i nabavku namještaja za tri učionice ( u iznosu od 57.000 kn). Prikupljenim sredstvima od Božićnog sajma nabavljeno je pet prijenosnih računala, dok su roditelji donirali još dva rabljena računala.

Škola je također od Gradskog ureda dobila tri rabljena računala za potrebe informatičke učionice.

Microsoft je preko projekta Implementacija novih tehnologija u škole u suradnji s Carnetom uložio 8.000 USD u dogradnju bežične mreže. Naša je škola jedna od 4 zagrebačke škole koja je ušla u ovaj projekt.

Sve veći prioritet postaje opremanje škole didaktičkim i informatičkim pomagalima, a za što ne dobivamo adekvatna materijalna sredstva.

**Učiteljski kadar i ostali djelatnici**

U školi radi ukupno 44 djelatnika, od kojih su 31 prosvjetni djelatnici. 11 je učiteljica razredne nastave, 19 učitelja predmetne nastave i 3 stručna suradnika. Defektologinja i knjižničarka rade na pola radnog vremena. S učenicima s teškoćama u razvoju radilo je 6 asistenata u nastavi od kojih je petero bilo u radnom odnosu preko Europskog projekta „Pomoćnici u nastavi kao potpora inkluzivnom obrazovanju“.

Sva je nastava bila stručno zastupljena , a godišnji plan i program te školski kurikulum uglavnom uspješno realizirani.

Tijekom godine u školi su radile dvije pripravnice -učiteljice Nika Gutić i Natalija Rogoznica.

ORGANIZACIJA RADA

**Podaci o učenicima**:

Školske godine 2015./16. školu je pohađalo 216 učenika u 12 razrednih odjela, od kojih je jedno kombinirano dvojezično razredno odjeljenje za učenike mađarske nacionalnosti. Nastava je započela 7. rujna 2015. godine i završila 10. lipnja 2016. god. Odvijala se u jednoj smjeni.

Produženim boravkom bilo je obuhvaćeno 66 učenika, a 7 učenika hrvatsko-mađarskih razreda cjelodnevnom nastavom.

Osim redovne učenicima je i ove godine ponuđena izborna nastava. Katolički vjeronauk je pohađalo 130 učenika, njemački jezik 104 učenika, latinski jezik 35 i grčki jezik 16 učenika, a informatiku 74 učenika.

Prema **Modelu C** u našoj se školi ove školske godine školovalo 19 učenika mađarske nacionalnosti, 34 učenika ruske nacionalnosti i 40 učenika poljske nacionalnosti.

U potpunosti je ostvaren potreban fond nastavnih dana.

Ove nastavne godine u školi je održavana i **pripremna nastava hrvatskog jezika** za učenike koji ne znaju ili nedostatno znaju hrvatski jezik. Nastavu su pohađali učenici iz škola s područja Grada Zagreba- gradske četvrti Donji grad, Gornji grad – Medveščak, Maksimir, Podsljeme. Planirano je i održano 70 nastavnih sati i to po 2 sata tjedno.

Za učenje hrvatskog jezika kao stranoga jezika prijavilo se 8 učenika različite dobi i predznanja, ali je nekoliko učenika odustalo ili se vratilo u domovinu. Četvero učenika (kineske i albanske nacionalnosti) uspješno je savladalo program, ali je učiteljica preporučila nastavak pohađanja dopunske nastave i iduće školske godine.

Učenici su na kraju nastavne godine pisali završnu provjeru usvojenosti nastavnih sadržaja.

U **prvi je razred** u lipnju 2016. upisano 54 učenika u dva razredna odjeljenja s produženim boravkom. U 1. hrvatsko – mađarski razred upisalo se 7 učenika.

Školske godine 2015./2016. školovalo se 15 učenika s **promijenjenim oblikom školovanja.** Osam učenika radilo je po prilagođenom programu i sedam po individualiziranom programu. Kao zakonom predviđenu potporu integraciji učenika s teškoćama u razvoju, šest učenika škole imali su pomoć pomoćnika u nastavi, koji su uspješno pomagali učenicima u usvajanju gradiva i socijalizaciji. Za sve učenike je od Gradskog ureda zatraženo produljenje odobrenja za školsku godinu 2016./2017.

Zbog velikih teškoća prilagodbe na redovan sustav školovanja provedena je rekategorizacija i promjena oblika školovanja učenika 7.razreda N.Z. te je on krajem drugog polugodišta promijenio školu.

I ove su se godine učenici 8. razreda upisivali u srednje škole elektronskim putem, što je zahtijevalo veliki dodatni rad razrednika , kao i školskog povjerenstva za upise.

**Školska knjižnica** - knjižni fond u školskoj godini 2015./16.: 5132 knjige, od toga nastavnički fond= 1346, učenički fond = 3786.

Ukupno je prošle godine zbog slabe financijske situacije nabavljeno 29 knjiga za knjižnicu, 4 knjige su donirane, a 10 knjiga je kupljeno za poklone učenicima.

REALIZACIJA NASTAVNOG PLANA I PROGRAMA

**Uspjeh** :

Školske godine 2015./2016. školu je polazilo ukupno 216 učenika. Svi su uspješno završili razred.

Od 109 učenika nižih razreda 102 je prošlo je s odličnim, a 7 učenika s vrlo dobrim uspjehom. Izostali su ukupno 4011sati , 4009 sati opravdano i 2 neopravdano.

U višim razredima nastavu je polazilo 107 učenika.

S odličnim uspjehom prošlo je ukupno 58 učenika, 40 s vrlo dobrim, a 9 učenika s dobrim uspjehom. Učeniku L.M. koji se školuje po prilagođenom programu Razredno je vijeće podiglo tri ocjene s negativne na dovoljan.

Učenici su izostali ukupno 13019 sat, od toga 12932 sati opravdano i 87 sati neopravdano. Veliki broj opravdanih izostanaka odnosi se na učenike koji se aktivno bave sportom i duže bolesti, dok se neopravdani odnose na učenike nepolaznike i zakašnjavanja.

Od pedagoških mjera izrečeno je ukupno 131 pohvale, 9 nagrada i 3 pisane opomene. Uzorno vladanje imalo je 189 učenika a dobro 27.

Ukupno je od 1. do 8. razreda s odličnim uspjehom prošlo 160 učenika, s vrlo dobrim 47 učenika i s dobrim uspjehom 9 učenika.

Prosječan uspjeh učenika nižih razreda je 4,9, viših razreda 4,5. Prosječan uspjeh svih učenika škole je 4,7.

Ove su godine učenici sudjelovali na **natjecanjima i smotrama znanja** ali nisu postigli zapaženije rezultate. Najuspješniji su bili učenica 7.r Lea Gelo i učenik 6. razreda Jakov Žižak koji su postigli dobar rezultat na županijskom natjecanjeu iz geografije. Također je dobar rezultat postigao i učenik Adam Gašpar na županijskom natjecanju iz engleskog jezika.

Učenica 8. razreda Petra Brkljač proglašena je učenicom generacije.

Početkom školske godine osmislili smo **slijedeće projekte i programe** :

Projekt PETICA - igrom do zdravlja

Škole za Afriku

Zdravstveni odgoj ( MZOS) kroz predavanja i radionice

Građanski odgoj (MZOS) kroz predavanja i radionice

Globe

Preventivni programi – tijekom godine realizirane su slijedeće aktivnosti:

* Radionice sprječavanja vršnjačkog nasilja za 5.-8.razred
* Predavanje i radionice - tolerancija različitosti za učenike nižih razreda,

razvoj samopoštovanja i pozitivne slike o sebi, verbalnoj i neverbalnoj komunikaciji, stereotipima i predrasudama

* Odgoj za humane vrednote u svim razredima - razrednici
* Prevencija ovisnosti i neprihvatljivog ponašanja– pušenje, AIDS, droge – CZSS,bivši ovisnik i MUP za 6. i 8.razred
* Radionice za usvajanje i promicanje socijalnih vještina za djecu s rizičnim faktorima u ponašanju u 3.razredu (Czss)
* Predavanja i radionice za roditelje i učenike o igranju neprihvatljivih igrica- Djeca medija

**Projekt PETICA**- igrom do zdravlja : Hrvatski liječnički zbor je u suradnji s međunarodnom organizacijom EPODE International Network (EIN) pokrenuo javnozdravstveni, obrazovni projekt PETICA -igrom do zdravlja.U projekt su bili uključeni 2.a i 2.m i.3.m razredni odjeli.Cilj programa je prevencija pretilosti u djece i odraslih putem obrazovanja o pravilnim prehrambenim navikama i važnosti redovite tjelovježbe.

Ministarstvo znanosti, obrazovanja i sporta te Agencija za odgoj i obrazovanje odobrili su provedbu programa u sklopu razredne nastave osnovnih škola tijekom 10 školskih sati (5 teorijskih predavanja i 5 radionica).

Provodile su ga učiteljice 2. i 3. razreda, te studentica nutricionizma Tena Blažok i studenti kineziologije koji su prošli kroz posebni program obrazovanja.

U sklopu projekta napravljen je i video-materijal : Doručak za 5, snimljen u našoj školi te objavljen na stranicama projekta ,školskom facebooku i youtubu.U suradnji s školskom kuharicom učenici su pripremali i kuhali svoj zdravi doručak, tiskana je i zajednička kuharica svih 16 osnovnih škola iz Zagreba uključenih u projekt.

Za uspješni završetak projekta učenici i učiteljice su dobili potvrdnice, a škola je dobila novčanu nagradu za opremu sportske dvorane u iznosu od 1000 kn i oznaku da se u školi provodi projekt Petica.Nastavljamo s projektom i sljedeće šk.g.s drugim i trećim razredima.

Projekti 1.a razreda:

**EKO DAMA**- Projekt je započeo početkom veljače 2016. godine. Glavni cilj i svrha projekta bio je smanjenje korištenja plastičnih vrećica u svakodnevnom životu djece i njihovih obitelji te utjecaj na mijenjanje navika i veće korištenje platnenih vrećica. Platnene vrećice koje su dobili na poklon učenici su oslikali bojama za platno koje su kupili roditelji. Projekt se uklopio u naš kurikulum i nastavu te su na satu hrvatskog jezika izradili naše prve slikovnice. Na satovima razrednika su razgovarali o štetnosti plastičnih vrećica po naš planet i iz tih razgovora nastala je zajedničkim sudjelovanjem svih učenika i PowerPoint prezentacija: PLASTIČNA VREĆICA- jesmo li ovisni? Prezentacija je prikazana svim učenicima nižih razreda na Dan planeta Zemlje. Taj dan je u školi postavljen i SMEĆKO - kutija za odlaganje plastičnih vrećica u predvorju škole koju ćemo kad se napuni odvesti u reciklažno dvorište. Cijela prezentacija postavljena je na panou u predvorju škole. Na satovima likovne kulture djeca su osmislila logo projekta i na kraju odabrala par likova EKO DAME. Prave Eko dame bile su naše mame koje su pozirale s vrećicama i koje smo prodavali u školi. Velika prezentacija projekta bila je na Cvjetnom trgu i parku Zrinjevac gdje su učenici došli s transparentima na kojima su ispisane poruke o štetnosti korištenja plastičnih vrećica. Na danima uređenja škole u razredu je napravljena zelena oaza- plastične boce su punili zemljom i sadili cvijeće, a od ostatka boca napravljeno je stablo koje ćemo u slijedećoj školskoj godini obojati. Projekt je postavljen na portalu eTwinning gdje nam je partner OŠ “Antun Nemčić Gostovinski“ i njihov 1.a razred iz Koprivnice. Oni su umjesto platnenih vrećica oslikavali platnene pernice za djecu Afrike.

**PROJEKT MOST** : Preko eTwinnig portala ušli smo u projekt s partnerom OŠ “Antun Nemčić Gostovinski“ iz Koprivnice. Realizacijom sadržaja predviđenih nastavnim planom i programom kreirane su

aktivnosti kojima ćemo prezentirati svoj rad i "graditi" mostove između učenika i škola.  
1. GRADIMO MOST – upoznajmo se; predstavljanje razreda, škole, mjesta u kojem živimo   
2. GLAZBENI MOST – pjevamo pjesme   
3. LIKOVNI MOST – prezentiramo svoje likovne uratke   
4. MOST PRIČA – pričamo priče (svaki razred priča svoju priču; pričamo zajedno-gradimo priču)   
5. MOST PRIJATELJSTVA – videokonferencije,   
6. BLAGDANSKI MOST – sva događanja vezana uz blagdane  
7. MOST IGARA – igramo razne igre  
8. MOST ZDRAVLJA – zdravo se hranimo, njega zubi, osobna higijena  
9. MOST LJUBAVI – Valentinovo-slijedeća školska godina  
10. MOST RADOSTI – osjećaji, neka događanja u školi/gradu...  
11. MOST SPORTAŠA – sportske igre  
12. MOST ZAJEDNIŠTVA – zajednički video- slijedeća šk. Godina

Učenici su se upoznali s projektnom nastavom, primijenjivali računalo u nastavi, te  
upoznali nove načine komunikacije: e-mail. Pisali su kratke poruke, naučili usmeno izraziti svoje doživljaje. Ilustrirali. Fotografirali. Pjevali pjesme . Uz pomoć napravili slikopriču. Surađivali su s učenicima u razredu ili razredom iz Koprivnice.  
Upoznali smo učenike s načinima korištenja računala u nastavi.

**Projekt Škole za Afriku** -Voditeljica Jasna Atanasov; učenici škole (2. do 8. razreda). Protekle godine proveli smo projekt u smanjenom opsegu . Održana su 2 sastanka s učenicima –delegatima razreda koji su provodili aktivnosti u svojim razredima, te na satovima razredne zajednice gledali filmove o djeci Afrike . Kao i svake godine nastavili smo sakupljati plastične boce, te smo sakupili skromnih 40- 50 boca mjesečno.

**Projekt GLOBE**

Voditeljice GLOBE skupine- Mirjana Vasilj i Jasna Atanasov

Program predviđa redovita i kontinuirana učenička mjerenja i opažanja u neposrednom okolišu škole. Mjerenja i opažanja obavljaju se na području atmosfere, a rezultati istraživanja se upotpunjuju i povezuju, čime se ostvaruje program cjelovitog praćenja stanja okoliša.Globe skupina (4 učenika) je radila tijekom cijele školske godine. Mjerili su meteorološke podatke na mjernoj postaji školsko dvorište, te ih slali preko interneta u Globe bazu.

Pred kraj školske godine učenici su se uključili u UN kampanju **17 globalnih ciljeva za održivi razvoj**, u suradnji sa Savezom društava Naša djeca. Snimljena su razmišljanja naših učenika i poznatih javnih osoba o 17 bitnih životnih tema, a film će se početi prikazivati na jesen.

Tijekom godine u školi su održani skupovi s brojnim radionicama pod nazivom **Večer matematike i Noć knjige,** na kojima se okupio veći broj učenika i roditelja, a čiji je cilj bio popularizacija matematike i književnosti. Učenici su također sudjelovali u Noći biologije, te Noći muzeja.

**Terenska i izvanučionička nastava** ove školske godine nisu u potpunosti ostvarene prema Školskom kurikulumu radi loših jesenskih vremenskih uvjeta.

Učenici 8.razreda boravili su na četverodnevnoj terenskoj nastavi u Srednjoj Dalmaciji. Učenici 3. i 4.razreda boravili su na Školi u prirodi na Sljemenu. Jednodnevna terenska nastava provedena je u Jastrebarskom, Koprivnici i na Krku. Poludnevne terenske nastave provedene su u Maksimiru i Zoo vrtu.

Brojnim vanškolskim sadržajima nadopunili smo našu nastavu –npr. posjetama okolnim muzejima i kazalištima, izložbama, radionicama koje je organizirao ZKM, Zvjezdarnici, Društvu hrvatskih književnika, Botaničkiom vrtu, Medvednici i sl.

Nastavljena je suradnja sa školom iz Radovljice u Sloveniji, te je skupina učenika i profesora u svibnju posjetila školu, održala sportske susrete i također posjetila izložbu dječjih likovnih radova u Ljubljani.

**Kulturna i javna djelatnost**

U školi je djelovalo 15 učeničkih sekcija te 6 oblika športskih aktivnosti – univerzalna sportska škola, košarka, karate, nogomet , odbojka i ritmička gimnastika.

**Dramska skupinu** u nastavnoj godini 2015. /2016. vodile su učiteljice Henrieta Herjavec Rubčić i Silvija Šikman Matijević. Za predmetnu nastavu dramsku grupu je također vodila učiteljica Henrieta Herjavec Rubčić. Dramsku skupinu je pohađalo 14 učenika razredne nastave i 12 učenika predmetne nastave. Učenici su marljivo vježbali u učionici, a prije nastupa su imali probe u sportskoj dvorani. U prvom polugodištu su sudjelovali u izvođenju predstave- *Audicija Djeda Božićnjaka*. Navedena kazališna predstava izvedena je 15. prosinca 2015. u kazalištu „Vidra“. U drugom polugodištu su učenici pripremili i prikazali mjuzikl *Mamma mia, gdje je moja princeza?* Mjuzikl je izveden dana 11. svibnja 2016. u Zagrebačkom kazalištu lutaka. Brojni gledatelji i njihova zadovoljna lica su dokaz izvrsnog rada cjelokupne dramske grupe.

Slobodnu aktivnost **domaćinstvo** je tijekom školske godine 2015./2016. vodila učiteljica Hajnalka Draganić. Pohađalo ju je 10 učenika, koji su se bavili raznim aktivnostima. Najviše ih je veselilo kuhanje, pripremanje hrane iako smo se tom aktivnošću bavili manje zbog nedostatka pribora i opreme. Osim kuhanja polaznici su učili i osnove šivanja, slaganja odjeće i čišćenja.

Božićni sajam bio je povod za izradu lampaša i adventskih vjenčića. Dolaskom proljeća zasijali su začinsko bilje i posjećivali Botanički vrt gdje su se brinuli o školskom Vrteku.

U školskoj godini 2015./16. ponovo se organizirala aktivnost **Mali istraživači**. Učenici razredne nastave bili su izrazito zainteresirani za uključivanje u rad ove skupine, ukupno 27 učenika . Zbog tako velikog broja učenika kao i zbog specifičnog načina rada, bile su potrebne dvije učiteljice (voditeljice) skupine- Sanela Škevin I Lucija Mihić. Učenike su poticale na znatiželju za otkrivanjem pojava u nama i u svemu što nas okružuje. Učili su otkrivanjem u neposrednoj životnoj stvarnosti i umjetno simuliranim aktivnostima. Tijekom školske godine učenici su radili pokuse s vodom, zrakom, magnetima, učili o svemiru, mjerili duljinu, masu, temperature, istraživali ljudsko tijelo (vid, sluh, njuh i okus) i proučavali biljke. Uključili su se i u uređenje vrteka u Botaničkom vrtu. Sudjelovali su u snimanju za Dnevnik HTV-a vezano uz temu nadarenih učenika. Rad skupine je bio izuzetno uspješan unatoč skromnim materijalnim uvjetima rada.

**Literarna grupa nižih razreda** ostvarila je planirani broj sati za ovu šk.godinu. Grupu je polazilo 6 učenika. Tijekom godine su: zajednički osmisli plan grupe, čitali poeziju, obilježili Tjedan djeteta, Dane kruha, Dan zahvalnosti, Dan mrtvih, Božić, Karneval, Uskrs, Dan žena, Majčin dan, Dan škole- pisanje sastava, pjesmica. Educirali su se kod prof. Jerolimova kako pišu novinari. Organizirali su debate.

Sudjelovali su na natječaju Hrvatskog šumarsko instituta na temu :ŠUMA I KLIMA, te igrali jezične igre

**Kreativno matematička grupa**, voditeljica Andrea Caharija Jagatić

Ova je grupa brojila 18 učenika - 1 učenica 1. razreda, 4 učenika 2. razreda, 8 učenika 3. razreda i 5 učenika 4. razreda. Održali su ukupno 30 sati.

U okviru ove aktivnosti obrađivali su,vježbali i nadograđivali slijedeće sadržaje : logički zadaci sa kombinacijom 4 računske operacije, računske priče ( rješavanje i sastavljanje ), matematičke zagonetke, igre, razlomci, procjenjivanje, mjerenj. Pripremali su se za matematičko natjecanje Klokan, organizirali i sudjelovali u Večeri matematike, projektom Mjerimo količinu šećera u napitcima sudjelovali u TV emisiji o darovitosti... Posjetili su Kemijski odsjeku PMF-a i sudjelovali u projektu Čarolije u kemiji i  u okviru Dana Botaničkog vrta sudjelovali u projektu Herbariziranje.

Učenici rado dolaze na sate ove akivnosti i vesele se budućim, novim izazovima.

**Mala škola kulture i bontona**

Školska godina 2015./16. bila je prva godina rada ove male, ali vrijedne skupine učenika. Aktivnost je vodila učiteljica Sanja Karl koja se trudila učenicima bogatim nastavnim planom omogućiti širi pregled kulturno-umjetničkih zbivanja grada u kojem žive. Učenici su posjetili Sajam hrvatskih proizvoda, Interliber, Muzej pošte i telekomunikacija, Turističko informativni centar, Advent u Zagrebu, Muzej Ivana Meštrovića, Školski muzej,najveću maketu željeznice u jugoistočnoj Europi i mnoge druge institucije i događaje. Vrijeme koje su proveli u prostorima škole koristili su za upoznavanje kulturnih običaja pripadnika različitih regija Hrvatske kao i pripadnika drugih nacionalnosti, vjeroispovijesti i kultura.

Slobodnu aktivnost **Origami** vodila je učiteljica Martina Grgec. Bilo je uključeno 16 učenika 1-4.razreda. Izrađivali su razne  dvodimenzionalne i trodimenzionalne  motive. Radove su izlagali na panou škole te njima ukrašavali interijer. Povodom Dana botaničkih vrtova sudjelovali su na kreativnoj origami radionici *Tajni život cvijeća - odrazi u papiru*  koju je vodila gđa. Sanja Srbljinović Čuček. U travnju su izrađivali ždralove u organizaciji Japanskog origami društva. Na taj način su se prisjetili žrtava ekslozije atomske bombe bačene na Hirošimu.

Učenici su  presavijanjem papira razvijali vizualnu i motoričku sposobnost te maštu i suradništvo.

Slobodnu aktivnost **Likovna radionica** vodile su učiteljice Anka Kričković (u 1. polugodištu) i Nika Gutić (u 2. polugodištu). Bilo je uključeno 10 učenika 1-4. razreda. Likovni radovi su pratili kalendar događanja škole. Učenici su izrađivali plakate i maske za predstavu povodom Dana škole. Radove smo izlagali na panou škole i tako smo ukrašavali interijer škole. Kod učenika smo crtanjem, slikanjem i uporabom didaktičkih materijala razvijali motoričku i vizualnu sposobnost. Radom u manjim grupama smo poticali suradništvo u radu i razvijali maštu i kreativnost.

U izvannastavnoj skupini **Kulturoljupci**  glavni ciljevi rada bili su :poticanje učenika na praćenje i posjećivanje kulturnih događanja u gradu, razvijanje interesa za različite vrste umjetnosti, senzibiliziranje učenika za poštivanje i uvažavanje kulture vlastitog, ali i drugih naroda, jačanje spoznaje o vrijednostima i bogatstvu kulturnih događanja u Zagrebu, razvijanje spoznaje o kulturi kao sastavnom dijelu života pojedinca i zajednice te upoznavanje različitih kulturnih institucija u gradu. Vodila ju je prof Marcela Boban.

U aktivnostima grupe sudjelovali su učenici 6.a i 7.b razreda, a grupa se sastajala prema dogovoru i ovisno o događanjima u gradu.

Tijekom prvog polugodišta gledali su dokumentarni film o grupi Abba, film i mjuzikl Mamma mia u Komediji. Nakon čitanja lektirnog djela Djevojčica iz Afganistana Deborah Ellis učenici su pokazali interes za djela o vršnjacima u ratom zahvaćenim područjima pa smo zajedno čitali ulomke iz knjige Krovovi Teherana Mahboda Serajija, razgovarali o kulturi, vjeri i običajima Iranaca, a neke su učenice knjigu pročitale u cjelosti. U Umjetničkom paviljonu posjetili su izložbu Biseri moderne, a u Etnografskom muzeju Božićne običaje nacionalnih manjina u Hrvatskoj.

U drugom su polugodištu u Noći muzeja posjetili izložbu Mitska bića Podravine u Etnografskom muzeju te Gljivarski muzej.

Povodom Valentinova prošetali su gradom sljedeći tzv. put zaljubljenih: Srossmayerovo šetalište, Vrazovo šetalište, plato Gradec, Muzej prekinutih veza, stara Palainovka... Bili su u posjetu Hrvatskom narodnom kazalištu, odnosno upoznali „nevidljivi“ dio Kazališta, a posjetili su i Muzej iluzija. U GDK Gavella gledali su predstavu Umišljeni bolesnik. Povodom Dana hrvatskoga jezika pripremili su izbor stihova na narječjima o ljepoti hrvatskoga jezika, a Noć književnosti obilježili su recitiranjem najdražih ljubavnih stihova.

**Filmska skupina** 8.a razreda uspješno je realizirala godišnji plan i program predviđen za šk. god. 2015./2016. Vodila ju je Sunčana Bartaković, prof HJ.

Učenice su naučile samostalno napisati filmsku kritiku, analizirati filmsku recenziju, te napraviti kratki tematski igrani film (tema: Moj život za 20 godina), te još dva filmska uratka do kraja godine.

Konačni filmski uradci uz puno pozitivnih reakcija prikazani su pred cijelim razredom, na podjeli svjedodžbi, te na Učiteljskom vijeću.

 Učenice su pohodile program Animafesta, te su u razredu ugostile učenike Privatne umjetničke gimnazije u Zagrebu, gdje su pogledale i komentirale kratke filmske uratke gimnazijalaca, te imale priliku porazgovarati s profesorima-mentorima njihove filmske skupine.Sve učenice stekle su praktična znanja vezana uz teoriju filma i medijsku kulturu općenito.

**Zdravstvenu grupu** polazili su učenici šestog i osmog razreda, pod vodstvom učiteljice Ive Krajačić Sokol. Obilježili su Mjesec borbe protiv ovisnosti (15.studeni – 15. prosinac) prezrentacijom o ovisnosti o internetu, kompjuterskim igricama i društvenim mrežama koja je sve raširenija kod mladih ljudi.

U prosincu su učenici osmih razreda povodom obilježavanja Dana borbe protiv AIDS-a pripremili power point prezentaciju o AIDS-u.

Obuku iz **prve pomoći** provodila je također učiteljica biologije Iva Krajačić Sokol.

Polazilo ju je 14 učenika sedmog razreda. Učenici su usvojili teoretsko i praktično znanje iz pružanja prve pomoći ozljeđenim osobama. Na naprednoj obuci u Novom Vinodolskom u prosincu 2015. sudjelovalo je 12 učenika sedmog razreda.

Sudjelovali su na općinskom natjecanju iz prve pomoći koje je održano 12. ožujka 2016. u OŠ Julija Klovića. Obilježili su i 8. svibanj - Svjetski dan Crvenog križa i Crvenog polumjeseca tako da su učenicima petog i šestog razreda pokazali kako pružiti prvu pomoć kod nekih ozljeda s kojima se oni mogu susresti (krvarenje iz nosa, prijelom podlaktice, besvjesno stanje, opeklina).

**Novinarsku i fotografsku grupu** i ove je godine vodio učitelj Pavao Jerolimov.

U izvedbi školskog časopisa sudjelovalo je više desetaka učenika od I. do VIII. razreda, te jedan učenik šestog razreda u radu fotografske grupe. Značajan doprinos dale su i učiteljice razredne i ravnateljica, prateći tekstom i fotografskim aparatom događaje u ili izvan Škole na kojima nisu mogli biti članovi fotografske grupe.

Prikupljena građa:

Za izvedbu učeničkih školskog časopisa ''Zadnja klupa'' prikupljeno je:

* 240 literarnih radova učenika od I. do VIII. razreda te desetak učiteljskih tekstova,
* 380 likovnih radova,
* 9400 fotografija različitih događanja u i izvan Škole,
* desetak diploma s raznih natjecanja učenika te projekata u kojima je sudjelovala Škola

Ostvarena su tri broja školskog časopisa. Broj 44 objavljen je na 20 stranica povodom smotre LIDRANO u siječnju 2015. godine. Broj 45. objavljen je na 28 stranica povodom 20 godina hrvatsko-mađarskog odjeljenja u našoj školi te prigodni broj za osmaše objavljen je također na 20 stranica, a uručen je učenicima osmog razreda povodom podjele svjedodžbi 27. lipnja 2016. godine. Dva broja (44 i 46) tiskana su u crno-bijeloj tehnici fotokopiranjem, a broj 45 objavljen je i fotokopiran u cijelosti u boji.

Pohvale i nagrade:

Na svečanoj priredbi podijeljene su pismene pohvale za doprinos u izdavanju učeničkog lista ''Zadnja.

**Karitativna grupa**  je u školskoj godini 2015/2016.imala nekoliko planiranih humanitarnih akcija. Vodila ju je vjeroučiteljica Iva Dorić. Realizirane su tri humanitarne akcije- prva je bila povodom Dana kruha kada su skupljali donaciju za bolesnu djevojčicu, tijekom Božićnog sajma skupljali su dobovoljne priloge za Božićni ručak za beskućnike u pučkoj kuhinji Sestara Milosrdnica i na kraju su također za njih prikupljali namirnice uoči Uskrsa.  
U aktivnostima su sudjelovali svi učenici naše škole.

**U mali i veliki školski zbor** uključilo se ove godine 15 učenika nižih i 15 učenika viših razreda. Učenici su uvježbali nekoliko skladbi s kojima su nastupali na slijedećim manifestacijama: Božićna priredba u kazalištu Vidra, predstava povodom Dana škole u Kazalištu lutaka, te na svečanoj priredbi uručenja nagrada i priznanja. Na istoj su učenici glazbenici svojim kolegama pripremili i mali koncert. Voditeljica Ljiljana Paraman. Nastupi zbora:

19.10.2015. „Dani kruha i plodova“-zbor je nastupao s pjesmom „Da mi je biti sunce“, a pratnju na gitari svirala je učenica Lea Gelo.

17.12.2015. Božićna priredba pod imenom „Božićna priča“ u suradnji s kolegicom Henrietom Rubčić i učiteljicama nižih razreda.

11.5.2016. .Proslava Dana škole izvedbom mjuzikla za djecu pod imenom „U potrazi za princezom, Mamma mia“,Nastup je održan u Zagrebačkom kazalištu lutaka, s početkom u 18.00 sati. Mjuzikl je režirala i koreografirala kolegica Henrieta Rubčić

Probe zbora tijekom školske godine održavale su se u učionici za glazbenu kulturu, dva puta tjedno i prema dogovoru s učenicima, individualno i grupno.

**Izvannastavna aktivnost „Mitovi i legende“** djelovala je pod vodstvom prof. Dubravka Furlana kroz cijelu školsku godinu.

Za aktivnost se prijavilo desetak učenika od kojih je na kraju ostalo četvero. Razlog odustajanja bio je u tome što su za prvo polugodište odabrane teme iz slavenske mitologije, koje su se morale čitati iz vrlo rijetke literature u Hrvatskoj. No nije se sve svodilo na čitanje, nego su djeca crtala na temu pročitanoga, a o temama se i razgovaralo, pokušavši teme povezati s drugim mitologijama i današnjim životnim situacijama. U drugom polugodištu, kada smo prešli izričito na grčku i rimsku mitologiju interes je bio veći.Teme koje smo obrađivali: Prometej, Pandora, Argonauti, grčka božanstva, Faetont, Heraklo, Tezej, Filemon i Baukida, Dedal i Ikar i druge.

Među učenicima koji su sudjelovali u aktivnosti, mnogi su pokazali interes i za upis na nastavu klasičnih jezika.

**Ekološko – gljivarsku grupu** i ove je školske godine vodio učitelj Dubravko Furlan.

Učenici naše škole ove godine nisu bili toliko motivirani za odlazak u prirodu, kao prethodnih godina.

Prva aktivnost bila je sudjelovanje u „Noći muzeja“ u Edukativnom centru: „Bogatstvo svijeta gljiva“, 29. 1. 2016. godine, kada su učenici bili i aktivni sudionici te pomagali u provođenju te manifestacije.

12. 3. 2016. bili su u izletištu „Šervudska šuma, Treća aktivnost bila je na samo Jurjevo 23. 4. 2016. kada su krenuli u Maksimir radi opažanja rasta prvih gljiva ove godine. Tom prilikom su vježbali i orijentaciju u prirodi.

Učenici mađarskog odjela i izviđači Udruge „Zrinyi Miklos, sudjelovali su u pratnji voditelja g. Zoltana Balaž Pirija na „Blagijadi“ – godišnoj proslavi GD „Kamilo Blagaić“

Organiziran je i izlet u Kupinečki Kraljevec.

Osim aktivnosti na terenu, često puta su se sastajali i u razredu gdje su jednom prilikom obavili mikroskopiranje spora običnog šampinjona, zatim prepoznavanje najotrovnijih i najkvalitetnijih gljiva, uz pomoć interneta. Više puta su igrali i kviz na temu prepoznavanja gljiva. Učili su o pravilima ponašanja u šumi, o zaštićenim gljivama i zakonskim propisima vezanim za branje šumskih plodova. Učili su i o ekologiji šume i važnosti šuma za život na zemlji.

**Podmladak Crvenog križa** okupljala je učiteljica Anita Vidović, koja je angažirala učenike za dvije humanitarne akcije i to „Solidarnost na djelu“ i „Zagrepčani zagrepčanima“. Učenici su se rado odazvali i prikupili novčanu pomoć potrebitima, kao i hranu , higijenske potrepštine i odjeću.

Školske **sportske aktivnosti,** voditelj Robin Rašperger.

U školi su organizirane slijedeće sportske skupine: univerzalna sportska škola ( 59 učenika), nogomet ( 38 učenika) i odbojka (14 učenika).

Tijekom školske godine učenici su nastupili na sportskim natjecanjima:

\* Univerzalna sportska škola

Međurazredna natjecanja štafetne igre, graničar. Obilježili smo „Olimpijski Dan“, Dan sporta, Dan škole. Nastupili smo na „Krosu sportskih novosti“ Bundek.

5 djevojčica, 3 dječaka

3.10.2015. - nogomet 7.-8. Prvenstvo Grada Zagreba

17.10.2015. - rukomet 7.-8. Prvenstvo Grada Zagreba

21.11.2015. - nogomet 5.-8. Prijateljski susret sa OŠ Petar Zrinski

4.1.2016. - nogomet 7.-8. Odmorko zima

16.1.2016. - šah Prvenstvo Grada Zagreba

14.2.2016. - rukomet 5.-8. Prijateljski susret sa OŠ Petar Zrinski

10.6.2016. - futsal Malonogometni turnir Futsal Dinamo

Naši su učenici također pohađali košarku, karate i ritmičku gimnastiku, koje su organizirali vanjski klubovi.

**Mali informatičari (računalni radoznalci)**

Slobodna aktivnost za učenike od 1.r. do 4.r. , voditeljica vanjski suradnik : Violeta Atanasov,prof. math., te posljednja četiri mjeseca Jure Šiljeg.

Aktivnost je pohađalo 97 učenika u šest grupa, od čega trideset učenika prvih razreda, deset učenika drugog razreda, osamnaest učenika trećeg razreda, šesnaest učenika četvrtog razreda, te sedam učenika mađarskog odjeljenja. Informatička radionica održavala se jedanput tjedno po jedan sat u specijaliziranoj učionici za informatiku. Učenici koji pohađaju radionicu stekli su temeljne kompetencije za služenje računalom i osnovna znanja za nadogradnju u daljnjem školovanju, sukladno svojem uzrastu i sposobnostima. Učenici prvog razreda uspješno su savladali osnovna znanja o dijelovima računala, te rada u programima za pisanje i crtanje. U drugom razredu, uz napredno korištenje programa za pisanje i crtanje, učenici su se upoznali sa datotekama, mapama, memorijom računala, te su naučili kako spremiti svoj rad na računalo. U program učenika trećeg razreda uz nadogradnju prethodnih znanja, uvodi se i korištenje tablica, te jednostavno pretraživanje Interneta. Učenici četvrtog razreda usavršavaju i nadograđuju vještine naučene u nižim razredima, te usvajaju korištenje e-pošte i komunikaciju putem Interneta.

**Povijesna grupa,** voditeljica Zrinka Škarica

Na početku školske godine 2015./2016. bio je planiran rad povijesne grupe koja bi se bavila projektom „Sa Zagorkom po Zagrebu“ i u nju bi bili uključeni učenici od 5. do 8. razreda. Cilj ovog projekta trebao je biti prepoznavanje važnosti Marije Jurić Zagorke u hrvatskoj povijesti i književnosti kao i upoznavanje važnih lokacija u gradu vezanih uz njezin život i djelo. No, zbog nedovoljnog interesa učenika, tj. njihovim preopterećenjem izvanškolskim aktivnostima, grupa nije djelovala. Ukoliko će biti interesa, predlažem da se projekt ponovno ponudi iduće školske godine.

I ove je godine nastavljena uspješna **suradnja s dječjim vrtićima** u okolini škole, koji nam pomažu oko upisa učenika u 1. razred i prezentaciji škole roditeljima, te na rješavanju problema učenika neprilagođenog ponašanja ili s teškoćama u razvoju. Školu je posjetilo 80 djece iz obližnjih vrtića ( Budućnost, Različak i Sveti Vinko) za koje je pripremljena priredba i zanimljive radionice.

**Suradnja s roditeljima** najviše se realizirala u nižim razredima i to prezentacijom pojedinih zanimanja roditelja, suorganizacijom radionica, prigodnih proslava, te organizacijom posjeta određenim manifestacijama. Predstavnici roditelja rado su sudjelovali u školskim projektima. Pokrenuta je i nova aktivnost „**robotika“**, koju smo realizirali uz Croatian makers tim koji je školi donirao 5 robota. Na inicijativu roditelja sredstva prikupljena na Danima kruha i Božićnom sajmu iskorištena su za nabavku 4 prijenosna računala, dok nam je Chipoteka donirala bežićnu mrežu i jedno računalo. Ponovo je organizirana i zajednička akcija uređenja škole i okoliša , na koju se odazvao veliki broj učenika i roditelja.

Planirana je i nabavka NAO čovjekolikog robota. Od nabavke se za sada odustalo jer su nam profesori s FER-a objasnili da konfiguracije robota ne omogučavaju komunikaciju s učenicima u razredu, što je bio prvenstveni edukativni cilj. Stoga je Učiteljsko vijeće odlučilo da ćemo donirana sredstva preusmjeriti u nabavku manjih robota s kojim bi se radilo na grupi robotike.

**Zdravstvena, socijalna i ekološka zaštita učenika**

Zdravstvena zaštita učenika preko školskog dispanzera Doma zdravlja Centar realizirala se prema njihovom Programu aktivnosti zdravstvene zaštite učenika. Provedena su cijepljenja, sistematski pregledi, screeninzi, savjetovanja i namjenski pregledi.

U školi je organizirana prehrana učenika, kojom je obuhvaćeno 160 učenika koji uzimaju mliječni obrok, 144 učenika koji ručaju i 64 učenika koji uzimaju užinu.

**Stručno usavršavanje nastavnika**

Stručno usavršavanje prosvjetnih djelatnika i dalje je putem Agencije za odgoj i obrazovanje organizirano preko županijskih voditelja stručnih aktiva. U našoj je školi aktivna voditeljica - vjeroučiteljica, koja je sudjelovala u organizaciji stručnog usavršavanja sa svojim nastavnicima.

Na školi djeluju tri stručna aktiva : aktiv razredne nastave, aktiv jezično-umjetničkog područja i aktiv prirodoslovno-matematičkog područja, koji su obradili nekoliko stručnih tema .

Održano je 10 sjednica učiteljskog vijeća.

Stručno usavršavanje djelatnika škole organizirali su Agencije za odgoj i obrazovanje, Udruga ravnatelja, UTIRUŠ, a učitelji su sudjelovali i na seminarima drugih organizacija prema svojim afinitetima, ali u nešto manjem obimu . Smatramo da je potrebno poraditi još više na stručnom razvoju naših prosvjetnih djelatnika, a u cilju općeprihvaćene potrebe za cjeloživotnim učenjem i kvalitetnijoj školi. Na žalost financijska situacija škola također utječe i na mogućnost upućivanja djelatnika na usavršavanja van mjesta boravka. Učitelji se također potiču da napreduju u struci i ostvare status mentora ili savjetnika. Ove se godine učiteljica RN priprema za napredovanje u zvanje mentora.

Ove se godine škola se ponovo prijavila na natječaj Erasmus + KA1 Agencije za mobilnost i programe EU, te je uspješno prošla na natječaju. U projektu „Internacionalizacija i digitalizacija za unapređenje konkurentnosti škole“ dobili smo za 12 seminara za učitelje 27.000 € kojima će osim poboljšanja osobnih kompetencija nastojati poboljšati uvjete rada i kompetencije naših učenika.

U školi se i dalje provode stručni ispiti vjeroučitelja, a ispitu je ove godine pristupilo 37 vjeroučitelja.

Školski je odbor održao 10, a Vijeće roditelja 4 sastanka. Tematika svih sastanaka odnosila se na unapređenje odgojno-obrazovnog rada škole, financijskog poslovanja, kadrovsku problematiku, samovrednovanje, te pomoć u poboljšanju uvjeta rada škole.

Izvješće za školsku godinu 2015./16. usvojeno je na sjednici Učiteljskog vijeća održanoj 24.kolovoza 2016. godine i bit će prezentirano roditeljima na sastanku Vijeća roditelja 27.rujna 2016.

RAVNATELJICA:

mr.sc. Višnja Reljić